CELEX: 32019D0434
Language: sl
Date: 2019-02-27 00:00:00
Title: Sklep Komisije (EU) 2019/434 z dne 27. februarja 2019 o predlagani državljanski pobudi „Europe CARES – Vključujoče kakovostno izobraževanje za invalidne otroke“ (notificirano pod dokumentarno številko C(2019) 1545)

19.3.2019   
               
               
                  SL
               
               
                  Uradni list Evropske unije
               
               
                  L 75/103
               
            
         SKLEP KOMISIJE (EU) 2019/434
         z dne 27. februarja 2019
         o predlagani državljanski pobudi „Europe CARES – Vključujoče kakovostno izobraževanje za invalidne otroke“
         
            
               (notificirano pod dokumentarno številko C(2019) 1545)
            
         
         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 211/2011 Evropskega parlamenta in Sveta z dne 16. februarja 2011 o državljanski pobudi (1) in zlasti člena 4 Uredbe,
         ob upoštevanju naslednjega:
         
                     (1)
                  
                  
                     Predlagana državljanska pobuda „Europe CARES – Vključujoče kakovostno izobraževanje za invalidne otroke“ se nanaša na naslednje: „Pravica do vključujočega izobraževanja invalidnih otrok in odraslih v Evropski uniji.“
                  
               
                     (2)
                  
                  
                     Cilji predlagane državljanske pobude se nanašajo na naslednje: „Več kot 70 milijonov državljanov EU je invalidov in 15 milijonov otrok ima posebne izobraževalne potrebe. Invalidni otroci in odrasli se pri uveljavljanju pravice do kakovostnega vključujočega izobraževanja soočajo z odvečnimi ovirami. Mnogi so vključeni v ločene ustanove, tisti, ki so vključeni v splošne izobraževalne ustanove, pa pogosto nimajo ustrezne podpore. Evropsko komisijo pozivamo, naj pripravi osnutek pravnega akta o skupnem okviru EU za vključujoče izobraževanje, ki bo zagotovil, da noben otrok ne bo zapostavljen pri storitvah zgodnjega ukrepanja, izobraževanju in prehodu na trg dela.“
                  
               
                     (3)
                  
                  
                     V prilogi k predlagani državljanski pobudi so navedena posebna področja, ki naj bi bila vključena v skupni okvir EU za vključujoče izobraževanje in ki jih je mogoče uvrstiti v naslednje kategorije: „zgodnje ukrepanje, habilitacija in rehabilitacija“, „identifikacija – šola poišče invalidne otroke v skupnosti – napotitev – na zahtevo“, „brezplačna ustrezna javna vzgoja in izobraževanje“, „klavzula o nezavrnitvi“, „sodelovanje staršev“, „manj omejevalno okolje“, „posamezniku prilagojen učni načrt“, „alternativni mehanizmi ocenjevanja in certificiranje na podlagi zmožnosti“, „prehod na trg dela“, „nediskriminacija“, „osebni razvoj in usposabljanje učiteljev“.
                  
               
                     (4)
                  
                  
                     Pogodba o Evropski uniji (v nadaljnjem besedilu: PEU) krepi državljanstvo Unije in nadalje krepi demokratično delovanje Unije; med drugim določa, da ima vsak državljan pravico sodelovati v demokratičnem življenju Unije prek evropske državljanske pobude.
                  
               
                     (5)
                  
                  
                     Zato bi morali biti postopki in pogoji, potrebni za državljansko pobudo, jasni, preprosti, uporabniku prijazni in sorazmerni z naravo državljanske pobude, da bi spodbujali sodelovanje državljanov in prispevali k večji dostopnosti Unije.
                  
               
                     (6)
                  
                  
                     Pogodbi predvidevata, da se zaradi njunega izvajanja sprejmejo:
                     
                                 —
                              
                              
                                 pravni akti za boj proti diskriminaciji na podlagi invalidnosti, in sicer v skladu s členom 19(1) Pogodbe o delovanju Evropske unije (v nadaljnjem besedilu: PDEU),
                              
                           
                                 —
                              
                              
                                 glede cilja razvoja izmenjave informacij in izkušenj glede vprašanj, ki so skupna izobraževalnim sistemom držav članic: priporočila Sveta ali drugi pravni akti, ki predvidevajo spodbujevalne ukrepe za podporo, usklajevanje ali dopolnjevanje ukrepov držav članic, pri čemer je izključena kakršna koli harmonizacija zakonov in predpisov držav članic, in sicer v skladu s četrto alineo člena 165(2) in členom 165(4) PDEU,
                              
                           
                                 —
                              
                              
                                 glede cilja izboljšanja začetnega in nadaljevalnega poklicnega usposabljanja zaradi lažje vključitve in ponovne vključitve v trg dela: priporočila Sveta ali drugi pravni akti, pri čemer je izključena kakršna koli harmonizacija zakonov in drugih predpisov držav članic, in sicer v skladu z drugo alineo člena 166(2) in členom 166(4) PDEU.
                              
                           
               
                     (7)
                  
                  
                     Predlagana državljanska pobuda iz navedenih razlogov ni očitno zunaj okvira pristojnosti Komisije za predložitev predlogov pravnih aktov Unije za namen izvajanja Pogodb v skladu s členom 4(2)(b) Uredbe.
                  
               
                     (8)
                  
                  
                     Poleg tega je bil v skladu s členom 3(2) Uredbe ustanovljen državljanski odbor in imenovani sta bili kontaktni osebi, predlagana državljanska pobuda pa ni očitno žaljiva, neresna ali provokativna in ni v očitnem nasprotju z vrednotami Unije, kot so določene v členu 2 PEU.
                  
               
                     (9)
                  
                  
                     Prijava predlagane državljanske pobude „Europe CARES – Vključujoče kakovostno izobraževanje za invalidne otroke“ bi zato morala biti potrjena –
                  
               SPREJELA NASLEDNJI SKLEP:
         
            Člen 1
            Prijava predlagane državljanske pobude „Europe CARES – Vključujoče kakovostno izobraževanje za invalidne otroke“ se potrdi.
         
         
            Člen 2
            Ta sklep začne veljati 4. marca 2019.
         
         
            Člen 3
            Ta sklep je naslovljen na organizatorje (člane državljanskega odbora) predlagane državljanske pobude „Europe CARES – Vključujoče kakovostno izobraževanje za invalidne otroke“, ki jih kot kontaktni osebi zastopata Maria Madalina TURZA in Violeta GIURGI.
         
         
            V Bruslju, 27. februarja 2019
            
               
                  Za Komisijo
               
               Frans TIMMERMANS
               
                  Podpredsednik
               
            
         
         
            (1)  UL L 65, 11.3.2011, str. 1.